b"\n_START_ARTICLE_\nOkan selkkaus\n_START_SECTION_\nTausta\n_START_PARAGRAPH_\nUuden Ranskan kuvern\xc3\xb6\xc3\xb6ri antoi kiistellyn alueen vuonna 1717 katoliselle koululle. Mohawkit pitiv\xc3\xa4t maan lahjoittamista laittomana. Koulu myi alueet vuonna 1936. Vuonna 1961 mohawkien omana pit\xc3\xa4m\xc3\xa4lleen alueelle rakennettiin Club de golf d\xe2\x80\x99Oka -niminen 9-reik\xc3\xa4inen golfkentt\xc3\xa4. Mohawkit aloittivat kent\xc3\xa4n rakentamista vastaan oikeustaistelun, mutta kanteet hyl\xc3\xa4ttiin vuonna 1976. Mohawkien valitus alkuper\xc3\xa4isasukkaiden maakiistoista vastaavalle virastolle hyl\xc3\xa4ttiin vuonna 1986. Vuonna 1989 Okan pormestari Jean Ouelette ilmoitti, ett\xc3\xa4 golfkentt\xc3\xa4 laajennettaisiin 18-reik\xc3\xa4iseksi, jolloin Kanesataken reservaatin mohawkit rakensivat barrikadin est\xc3\xa4m\xc3\xa4\xc3\xa4n liikenteen kiistellylle alueelle.\n_START_SECTION_\nSelkkaus\n_START_PARAGRAPH_\nOuelette pyysi poliisin v\xc3\xa4liintuloa 11. kes\xc3\xa4kuuta sen j\xc3\xa4lkeen, kun mielenosoittajat olivat kielt\xc3\xa4ytyneet noudattamasta oikeuden antamaa p\xc3\xa4\xc3\xa4t\xc3\xb6st\xc3\xa4. Poliisi hy\xc3\xb6kk\xc3\xa4si t\xc3\xa4m\xc3\xa4n j\xc3\xa4lkeen noin sadan miehen voimin barrikadeja vastaan k\xc3\xa4ytt\xc3\xa4en apunaan kyynelkaasua ja sokaisukranaatteja. Mohawkeja oli paikalla noin 200. On ep\xc3\xa4selv\xc3\xa4\xc3\xa4 kumpi osapuoli avasi tulen, mutta osapuolet ajautuivat kesken\xc3\xa4\xc3\xa4n tulitaisteluun. Marcel Lemay -niminen poliisi sai laukaustenvaihdossa luodin kasvoihinsa ja kuoli my\xc3\xb6hemmin vammoihinsa. Poliisi per\xc3\xa4\xc3\xa4ntyi paikalta, ja mohawkit rakensivat poliisilta j\xc3\xa4\xc3\xa4neist\xc3\xa4 autoista toisen barrikadin._NEWLINE_Yhteenoton j\xc3\xa4lkeen tilanne kiristyi yh\xc3\xa4. Poliisi rakensi omat barrikadinsa Okaan ja Kanesataken reserviin vieville teille. Mohawkit saivat tukijoita, ja Kahnawaken reservaatin mohawkit ottivat haltuunsa Montrealin Montrealinsaaren ja South Shoren esikaupunkialueet yhdist\xc3\xa4v\xc3\xa4n Honor\xc3\xa9 Mercier'n sillan. Osoittaakseen tukea Okan mohawkeille monet muutkin mohawk-reservaatit muualla Kanadassa ja Yhdysvaltojen puolella pystyttiv\xc3\xa4t omat barrikadinsa. Kanadan hallitus tarjosi kiistellyist\xc3\xa4 maista mohawkeille 5,3 miljoonaa dollaria, mutta mohawkit kielt\xc3\xa4ytyiv\xc3\xa4t tarjouksesta._NEWLINE_8. elokuuta 1990 p\xc3\xa4\xc3\xa4ministeri Brian Mulroney m\xc3\xa4\xc3\xa4r\xc3\xa4si paikalle 4\xc2\xa0000 sotilasta. Lis\xc3\xa4ksi Quebecin poliisin eli S\xc3\xbbret\xc3\xa9 du Qu\xc3\xa9becin menetetty\xc3\xa4 tilanteen hallinnan paikalle kutsuttiin 14. elokuuta Kanadan ratsupoliisi. Ratsupoliisia kuitenkin kiellettiin k\xc3\xa4ytt\xc3\xa4m\xc3\xa4st\xc3\xa4 voimaa, ja se j\xc3\xa4ikin mohawkien ja n\xc3\xa4iden vastamielenosoittajien jalkoihin. Yhteenotoissa 10 ratsupoliisia joutui sairaalaan. Honor\xc3\xa9 Mercierin sillan tukkineiden mohawkien kanssa saatiin kuitenkin 29. elokuuta aikaan sopimus. T\xc3\xa4h\xc3\xa4n p\xc3\xa4\xc3\xa4ttyi my\xc3\xb6s Kahnawaken reservaatin piiritys. Viimeinen yhteenotto tapahtui 25. syyskuuta, kun mohawkit heitteliv\xc3\xa4t Okassa armeijan joukkoja vesipalloilla. Seuraavana p\xc3\xa4iv\xc3\xa4n\xc3\xa4 mohawkit hylk\xc3\xa4siv\xc3\xa4t aseensa ja palasivat koteihinsa. Armeijan ja Quebecin poliisi pid\xc3\xa4ttiv\xc3\xa4t kuitenkin useita.\n_START_SECTION_\nSeuraukset\n_START_PARAGRAPH_\nIntiaanien tappiosta huolimatta golfkent\xc3\xa4n laajennusaikeet peruttiin. Kanadan liittohallitus osti lopulta kiistellyn alueen Okan kaupungilta ja liit\xc3\xa4tti sen Kanesataken reservaattiin. Vuonna 2000 Kanesataken mohawkien kanssa tehtiin viel\xc3\xa4 lis\xc3\xa4sopimus, jolla reservaatille siirrettiin 1\xc2\xa0200 hehtaaria lis\xc3\xa4\xc3\xa4 maata. Kiistoja maasta ei kuitenkaan ole edelleenk\xc3\xa4\xc3\xa4n ratkaistu. My\xc3\xb6hemmin j\xc3\xa4nnityst\xc3\xa4 on syntynyt esimerkiksi aikeista rakentaa kolme taloa Okan yhteenottopaikkaa vastap\xc3\xa4\xc3\xa4t\xc3\xa4. Mohawkit pit\xc3\xa4v\xc3\xa4t t\xc3\xa4t\xc3\xa4kin aluetta omanaan. Yhteenotto maksoi Quebecille 112 miljoonaa dollaria, joista suuri osa kului poliisien ylity\xc3\xb6palkkioihin. Lis\xc3\xa4ksi Kanadan armeija k\xc3\xa4ytti piiritykseen 83 miljoonaa dollaria._NEWLINE_Okan tapahtumien j\xc3\xa4lkeen Kanadan hallitus asetti vuonna 1991 kuninkaallisen komission selvitt\xc3\xa4m\xc3\xa4\xc3\xa4n alkuper\xc3\xa4iskansojen asemaa. Komissiossa oli seitsem\xc3\xa4n j\xc3\xa4sent\xc3\xa4, joista nelj\xc3\xa4 oli intiaaneja. Maista kiisteleviin ryhmist\xc3\xa4 ei kuitenkaan ollut lautakunnassa yht\xc3\xa4\xc3\xa4n j\xc3\xa4sent\xc3\xa4. Komission raportissa vuodelta 1996 suositeltiin alkuper\xc3\xa4iskansojen tunnustamista poliittisina toimijoina ja pysyv\xc3\xa4n maakiistoja hoitavan elimen perustamista."